ছাত্রলীগের সাবেক সাধারণ সম্পাদক অসীম কুমার উকিল বলেন, ‘কমিটি কিভাবে ঢেলে সাজাবে, কমিটির কলেবর কী হবে, বয়স থাকবে কি থাকবে না, বিবাহিত থাকবে কি থাকবে না- এটা ছাত্রলীগের নীতিগত সিদ্ধান্তের বিষয়।’ তিনি বলেন, ‘আমাদের প্রত্যাশা একটি সুন্দর যুগোপযোগী কার্যকরী কমিটি হবে। যে কমিটি আগামী দিনে আমাদের নেত্রী শেখ হাসিনার নেতৃত্বে উন্নয়নের মহাসড়কে এগিয়ে চলছে বাংলাদেশ, সেই নেতৃত্বে মিলবে এবং গতিকে আরও গতিশীল করবে। উন্নত, সমৃদ্ধ বাংলাদেশ গড়তে কাজ করবে- এইটুকুই প্রত্যাশা আমাদের। ছাত্রলীগের সাবেক সভাপতি এ কে এম এনামুল হক শামীম বলেন, ‘সফল একটা সম্মেলন হবে, ভালো নেতৃত্ব আসবে। আগামী দিনে তারা মাননীয় প্রধানমন্ত্রী শেখ হাসিনার নেতৃত্বে বাংলাদেশকে সামনের দিকে এগিয়ে নিয়ে যাওয়ার জন্য কাজ করবে, এটাই আমাদের প্রত্যাশা।’ ছাত্রলীগের সাবেক সভাপতি বাহাদুর বেপারী বলেন, ‘বাংলার নিউক্লিয়াস হিসেবে পরিচিত বাংলাদেশ ছাত্রলীগ। সেক্ষেত্রে ছাত্রলীগের পরিসর সে রকম এটমিক হওয়াটাই উত্তম। হাজার হাজার নেতাকর্মী আমাদের আছে, তবে কেন্দ্রের সিদ্ধান্ত নেয়ার যে বডি সেটা অবশ্যই এটমিক সাইজ হলে ভালো।’ তিনি বলেন, ‘ছাত্রলীগের নেতৃত্ব নির্বাচনের এ রকম সুন্দর প্রক্রিয়া পৃথিবীর অন্য কোনো সংগঠনে আছে বলে আমার জানা নেই। এই রকম সুন্দর প্রক্রিয়া। নেতৃত্ব নির্বাচনের মধ্যে আমরা একটি স্বচ্ছ প্রক্রিয়া আমরা নিয়ে এসেছি। যার সুবিধা অন্য কেউ নেয়ার চেষ্টা করেছে। ছাত্রলীগের যে ধারা এবং চিন্তা সেই জায়গার পরিপন্থী কিছু গ্রুপ বা ছাত্র তারা নেতৃত্বে প্রবেশ করেছে; যা বাংলাদেশ ছাত্রলীগের রাজনীতিকে নেতিবাচক হিসেবে জাতির কাছে এবং বিভিন্ন সময় গণমাধ্যমে প্রচার হয়েছে। এই জিনিসটা এখন আমাদের চোখে পড়েছে।’